Emil Vett

Lemming Emil Valentinus Vett (udtales [fæt]) (7. november 1843 i Rødby – 18. februar 1911 i København) var en dansk handelsmand og industridrivende, medgrundlægger af Magasin du Nord.

Hans far Julius Theodor Vett var læge, moren var Karen Petrine født Bjørn. Efter endt skolegang kom han i lære i datidens største provins-hvidevareforretning, C.B. Christensen i Århus. I denne forretning blev han ud over sine læreår, han nåede endog til en tid at bestyre den selvstændig, og da chefen døde, var der tale om et kompagniskab med sønnen. Planerne herom blev dog ikke realiserede. Vett fik plads i en anden forretning i Århus, en modeforretning, men kun for kortere tid, thi 1868 etablerede han sammen med Theodor Wessel en selvstændig forretning i Århus, og han blev herefter yderligere kompagnon i de forretninger, der nu under firmaet Th. Wessel & Co. også stiftedes i Aalborg, Odense og København. Men først 1876 flytter han selv fra Århus til København, hvor kompagniskabets forretning under firmaet Th. Wessel & Vett hurtig voksede til det i Danmark enestående Magasin du Nord. Kompagnonerne udfyldte hinanden på en fortrinlig måde; var initiativet ofte Wessels, var den store detailkundskab Vetts, og han har også sin væsentlige andel i de betydelige industrielle virksomheder, der startedes af firmaet. I 1899 omformede kompagnonerne deres store virksomhed til et aktieselskab, hvis direktion de overgav til yngre kræfter, medens de selv tog sæde i selskabets bestyrelse. Det er kun naturligt, at Vett i en årrække (fra 1885) var handelskyndigt medlem af Sø- og Handelsretten, og det viser hans filantropiske sind, at han er et virksomt bestyrelsesmedlem i den 1901 stiftede Nationalforeningen til Tuberkulosens Bekæmpelse; og han var medstifter af Foreningen Friskolebørns Asyler. I den by, han i sin ungdom var knyttet til, fandt han sin hustru, Caroline Adolfine født Langballe (født 15. september 1849), hvem han ægtede 27. april 1870; hun var datter af fabriksejer Carl Christian Langballe i Århus og Hansine født Pallisen.

Vett boede i en villa i den mondæne Kristianiagade 7 i København, tegnet af Johan Schrøder og opført 1897-98. Han havde også en sommerbolig i Taarbæk tegnet af samme arkitekt.

I 1885 (folketælling) boede familien Bredgade 175, 2. sal. – et særdeles fashionabelt kvarter. Ved sin død boede han Bredgade 51, 1. Kbh., "Magasin på tværs" oplyser, at han i 1890 boede i nr. 10 sm. gade.

Vett blev Ridder af Dannebrog 1896, Dannebrogsmand 1908 og modtog Fortjenstmedaljen i guld 1909. Han er begravet på Taarbæk Kirkegård.

Gade opkaldt efter sig 
I Århus er en gade opkaldt efter Emil Vett, gaden hedder Emil Vetts Passage og benyttes primært af bybusserne, den skaber forbindelse mellem Busgade-forløbet og Klostertorv og passerer forbi "bagsiden" af Magasin. Gaden udtales ofte forkert, [vet] i stedet for [fæt] af buschaufførerne ved annoncering af stoppestedet i gaden.

Eksterne henvisninger 
 

Riddere af Dannebrog
Danskere i 1800-tallet
Danskere i 1900-tallet
Modtagere af Fortjenstmedaljen i guld
Personer i Kraks Blå Bog (afdøde)
Grosserere fra Danmark
Fabrikanter fra Danmark
Personer fra Rødby
Personer i Dansk Biografisk Leksikon
Medlemmer af Sø- og Handelsretten
Medlemmer af Komiteen til Raadhusets kunstneriske Udsmykning